Kgato ya Ditheo tse di Tshwaraganeng tsa Maatla e tlhagelela ka ntlha ya temogo ya gore thebolo ya maatla ka boyona ga e a lekana go tsweledisa tlhabololo. Maatla a tshwanetse go golaganngwa le ditlhokwa tse dingwe tse di jaaka phitlhelelo ya metsi, bophepa, boitekanelo, thuto, Tlhabololo ya Ikonomi ya Loago (LED), jj. E bile kgolagano e ke kamogelo fela ya gore ditirelo tse, kgotsa ditlhokwa, di tshwaragane mo go tokafatseng matshelo a letsatsi le letsatsi a batho.
Tlhokego ya metswedi ya maatla kwa magaeng ke ntlha e e botlhokwa, ka maatla e le tlhokego e e botlhokwa go tlhabololo nngwe le nngwe e e tswelelang. Re ka se tseele kwa tlase ntlha ya gore diphetogo tsa tlhabololo ya magae di thatafadiwa ke diketsaetsego tsa thebolo ya maatla.
Lefapha la Dimenerale le Maatla (DME) le lemogile mathata a bahumanegi le dipharologano tsa maatla tse di leng teng mo nageng, le lemogile gore dithuso tse di feletseng tsa manane a thebolo ya maatla a a tokafaditsweng ga di fitlhelele baagi ba ba maleba. Go e baya ka tsela e nngwe, dipholisi le maano di tlhagisitswe, fela go lebega go na le mokhino magareng ga maikaelelo a a mantle le tsenyotirisong e e bonagalang.
Mabapi le pharologano e ya maatla, Lefapha la Dimenerale le Maatla le ineetse go nna le seabe mo go fediseng lehuma la maatla gape le go ema nokeng maano a puso ya bosetšhaba a a ikaelelang go fokotsa lehuma la kwa ditoropong le la kwa magaeng. Nngwe ya mekgwa e mentsi e DME e e tlhagisitseng e e ikaelelang go rarabolola lehuma la maatla ke Ditheo tse di Tshwaraganeng tsa Maatla (IeCs). Ka jalo, Lenane la Ditheo tse di Tshwaraganeng tsa Maatla le ne la akanngwa. Ka IeCs, DME e tshwaragane le baamegi ba ba maleba, setheo sa poraefete, dimmasepala le mekgatlho ya kabo mo go tlhomeng setheo se se laolang ke baagi, se se sa tlhagiseng fela dikumo tsa maatla, mme gape se rebola ditirelo tsa tshedimosetso le tsa thuso.
Setheo se se Tshwaraganeng sa Maatla (IeC) ke lebenkele la maatla le le laolwang le go tsamaisiwa ke baagi ka Tirisanommogo e bile se rulagantswe go nna porojeke ya baagi. Se rebolela baagi ditharabololo tsa maatla, phitlhelelo ya ditirelo tsa maatla tse di kgonwang e bile di bolokegile gape di tswelela.
IeCs di rebola ditirelo tsa maatla tse dintsi; di dira gore maatla a nne teng bonolo, di tokafatsa temoso ya metswedi ya maatla e e farologaneng le ditirelo tse di farologaneng, thuso le maatlafatso ya selegae le tlhabololo ka thebolo ya polokego ya maatla, s.k. Parafini. IeC nngwe le nngwe ya selegae e golagantswe le Thulaganyo e e Tshwaraganeng ya Tlhabololo (IDP) ya lefelo le le rileng, e e tsenngwang tirisong ka ISRDP, ka jalo e tshwaraganye thebolo ya ditlhopho tse di farologaneng tsa maatla le diporojeke tse dingwe jaaka thebolelo ya metsi, go aga dikolo le ditliliniki, jj.
Didirisiwa tsa maatla tse di phepa, tse di bolokegileng diapei, mabone, ditsidifatsi, jj.
Dipontsho, diphosetara, dibukana, dipampitshana, jj.
Dibedio tsa thuto tse di ka ga maatla.